Jozef Schek

**Jozef Schek**, vlastným menom **Jozef Babušek** (* 3. september 1921, Bratislava – † 22. august 2013, Piešťany) bol slovenský karikaturista, ilustrátor, grafik, typograf, autor plastík a kresliar komiksov. Je považovaný za jedného zo zakladateľov slovenského komiksu a moderného kresleného humoru.

## Štúdium
Študoval agronómiu v Brne, v roku 1948 však musel školu tesne pred štátnicami opustiť pre zlý kádrový posudok a pracoval deväť rokov ako technický kresliar v piešťanskej Kovotechne. V roku 1960 začal pracovne pôsobiť v Bratislave, kde absolvoval ako 44-ročný štúdium dejín umenia (cirkevná architektúra), avšak bývať už ostal v Piešťanoch.

## Tvorba
Jeho prvým komiksom bol *Dozorca a väzeň* (1947), uverejňovaný v humoristickom časopise Šidlo, ktorý vydávala Demokratická strana. Od roku 1959 spolupracoval s humoristickým časopisom Roháč. V roku 1965 v ňom začal publikovať najdlhší česko-slovenský komiks *[[Jožinko: Dieťa svojich rodičov|Jožinko]]* (podtitul: *Dieťa svojich rodičov*), ktorý vychádzal (s prestávkou v roku 1975) až do roku 1988. Podľa vlastných slov mu nakreslenie jedného dielu Jožinka trvalo dve hodiny, omnoho viac času mu zabralo prísť na nápad, ktorý by sa mu zdal vtipný. Jožinko istý čas vychádzal aj v českom časopise Pionýr pod názvom *Pepánek*.

Namaľoval prvý sci-fi komiks v Česko-Slovensku *Desiata planéta*. Sci-fi a dobrodružné komiksy kreslil úplne iným štýlom než humoristické. V rokoch 1965 – 1991 namaľoval pre české a slovenské časopisy 23 dobrodružných komiksov na pokračovanie.S autorkou predlohy vedecko-fantastických komiksov Kamilou Staškovou spolupracoval v rokoch 1960 – 1991, od roku 1973 do 1987 boli tieto komiksy uverejňované na dvojstrane v časopise Elektrón. V roku 1991 ilustroval pre detský časopis Ohník svoj posledný komiks *Kniha džungle*, ktorým predstavil už svoj tretí umelecký prejav.

V roku 1968 začína jeho desaťročná spolupráca s českými časopismi, v tomto období nakreslil komiksy:
* *Zajatec*
* *Zrub u zlatého kľúča*
* *Traja robinzoni*
* *Prázdniny u zřícené tvrze*
* *Srub v bílém údolí*
* *Klíč k majáku*
* *Tajemství majáku*
* *Poklad Inků* 
* *Zámek rodu Spadů*

### Podľa rokov
* 1965 - 1988: *[[Jožinko: Dieťa svojich rodičov]]*, Roháč
* 1967 - 1968: *Zajatec*, Pionýr 
* 1971: *Prázdniny u zřícené tvrze*, Lidová demokracie
* 1972: *Srub v Bílém údolí*, Svobodné slovo, 
* 1973: *Stretnutie v Púšti*, Elektrón
* 1973: *Posledná hodina*, Elektrón
* 1976 - 1977: *Zelená smrť*, Elektrón 
* 1977 - 1978: *Dárek pro klubovnu, Cesta za pokladem, Sázka*, časopis Pionýr
* 1978 - 1980: *Cesta slepých vtákov (1.)*, Elektrón
* 1980 - 1981: *Runa Rider (2.)*, Elektrón
* 1981 - 1982: *Slnečné jazero (3.)*, Elektrón
* 1983: *Včera, dnes, zajtra*, Elektrón
* 1984: *Po stopách času*, Elektrón
* 1985 - 1986: *Návrat zo zajtrajška*, Elektrón
* 1987: *Bol raz jeden domček*, Elektrón
* 1989 - 1991: *Kniha Džungle*, Ohník

## Bibliografia
* *Velká kniha komiksů*, 2003, rozsiahla monografia, BB Art, Praha, ISBN 80-7341-068-0 .
* *Jozef Schek*, knižný výber z jeho karikaturistickej tvorby, 2006, Fo Art, zostavili Kornel Földvári a Fero Jablonovský
* *Dozorca a väzeň v Šidle 1947*, Bratislava, Fo art, 2007
* *Jožinko, dieťa svojich rodičov*, EUROPA, Fo Art Bratislava, 2009 (kompletné vydanie seriálu), , ISBN 978-80-88973-53-9 .

## Filmografia
* *Ako sa Jožinko prestal báť*, 1982, réžia, námet, scenár: Vladimír Pikalík 
* *Jožinko v pohybe*, 2011, réžia: Ivo Hejcman

## Ocenenia
Primátor Piešťan Remo Cicutto mu udelil ocenenie Kultúrna osobnosť roka 2006.

## Rodina
Má dcéru Lauru, ktorá od roku 1997 žije v Kanade.

## Literatúra
* Jablonovský, Fero: *Nielen Jožinko – Život a dielo Jozefa Scheka*, FO ART, 2011, ISBN 978-80-88973-73-7.

## Referencie

## Externé odkazy
* Jožinko, dieťa svojich rodičov - moja pomsta rodine, Rozhovor - sme.sk
* Jozef Schek: Jožinko 
* Včera, dnes, zajtra – komiks z 11.ročníku ELEKTRÓNU – 1983 


Kategória:Slovenskí grafici
Kategória:Slovenskí karikaturisti
Kategória:Slovenskí výtvarníci
Kategória:Slovenskí ilustrátori
Kategória:Slovenskí kresliari komiksov
Kategória:Slovenskí scenáristi komiksov
Kategória:Osobnosti z Bratislavy